**ELŐTERJESZTÉS**

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága 2022. március 29-i ülésére**

**Javaslat a Szombathely közterületein fellelhető bálványfákkal**

**kapcsolatos döntés meghozatalára**

A bálványfát *(Ailanthus altissima)* a hazánkban előforduló legveszélyesebb özönfajok egyikeként tartjuk számon. Ma már szinte az ország minden területén előfordul, jelentős ökológiai és gazdasági károkat okozva. A bomló avarjából származó allelopátiás vegyületeknek és többlet nitrogénnek köszönhetően nem csak benépesíti, de jelentősen át is alakítja az élőhelyeket. A fenti problémát Ágh Ernő képviselő úr is jelezte a 2021. novemberi Közgyűlésen, az Éhen Gyula téren álló bálványfa kapcsán.

Megelőzésként a még fertőzetlen, de potenciálisan bálványfával való fertőződésnek kitett területen alapvetően fontos a talaj és az eredeti növénytakaró bolygatatlanságának megőrzése. Ahol a faj már megtelepedett, és rendszeres mechanikai irtása nem megoldható, egyedüli védekezési módként a vegyszeres gyomirtás vehető számításba. A bálványfa egyetlen sebezhető pontja a gyökérzete. Ha azt időről időre nagyobb károsodás éri, a növény elpusztul. A bálványfa az életmódja és újrasarjadzó képessége miatt az egyik legnehezebben irtható inváziós faj.

Figyelembe véve a bálványfa újrasarjadzó képességét, a legnagyobb hibát akkor követjük el, ha álló, fejlett egyedet vágunk ki. Erre ugyanis a fa erőltetett gyökérsarjképződéssel válaszol, és a környéken bálványfasarjak tömege jelenik meg a következő években.

A leghatásosabb minél gyorsabban felszívódó gyomirtó szert juttatni az egyed szállítószöveteibe, hogy az eljusson a gyökerekbe. Ennek módja olajos kéregecsetelés, a fák megsebzése vagy megfúrása és a lyukba gyomirtó szer csorgatása, illetve fainjektálás lehet. Az injektálással végzett irtások augusztus, szeptember, október hónapokban bizonyultak a legeredményesebbnek Az irtás két-három évig is elhúzódhat, az elszáradt egyedek kivágása ekkor esedékes.

Az elmúlt hónapokban a szombathelyi közterületeken található bálványfa egyedek feltérképezése részben megtörtént, s folytatódik a továbbiakban is. A frekventáltabb helyen álló, idős, generatívan nem szaporodó (termést nem hozó) fákat javasolt megtartani, ezek nem jelentek közvetlen problémát, gócpontot. A termést hozó fák és a sarjak irtása viszont mindenképpen javasolt. A város közterületi zöldfelületeinek fenntartását végző Szombathelyi Parkfenntartási Kft.-vel 2022. márciusában módosított szerződésben a bálványfák vegyszeres irtásának lehetősége létrejött, ezen munkák elvégzése többletköltséget nem igényel.

A közterületen elvégzett irtásokból nyert kétéves tapasztalatok után javasolt lehet a programot az önkormányzati tulajdonban, vagyonkezelésben lévő területeken (pl. 11-es Huszár úti volt lovassági laktanya, Szent Márton temető, Történelmi Témapark) és a magántulajdonban lévő területeken álló bálványfa egyedekre is kiterjeszteni.

Kérem a Tisztelt Bizottságot, hogy az előterjesztést megtárgyalni, és álláspontját kialakítani szíveskedjék.

**Szombathely, 2022. március „ ”**

**/: Horváth Soma :/**

**HATÁROZATI JAVASLAT**

**……./2022.(III. 29.) VISB sz. határozat**

Szombathely Megyei Jogú Város Közgyűlésének Városstratégiai, Idegenforgalmi és Sport Bizottsága megtárgyalta a „Javaslat a Szombathely közterületein fellelhető bálványfa egyedek irtására” című előterjesztést és az alábbi döntéseket hozta.

1. A Bizottság az előterjesztésben részletezett indokokat megismerve támogatja a szombathelyi közterületeken álló mirigyes bálványfa *(Ailanthus altissima)* egyedek közül a generatívan szaporodó termőkori egyedek és a sarjak irtását.
2. A Bizottság felkéri a Szombathelyi Parkfenntartási Kft. ügyvezetőjét, hogy a parkfenntartási szerződés keretein belül szíveskedjen gondoskodni a közterületi bálványfák irtásának megkezdéséről, az arra legalkalmasabb hónapokban, a vonatkozó növényvédelmi előírások megtartásával.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

/A végrehajtás előkészítéséért:

Izer Gábor, a Szombathelyi Parkfenntartási Kft. ügyvezetője

Kalmár Ervin, a Városüzemeltetési Osztály vezetője/

**Határidő:**

1. pont: azonnal
2. pont: 2022. augusztus-október